Mirziyoyev Senatga nima dedi? 
Bugun Toshkentda: O'zbekiston rahbari har doimgidek Oliy Majlisga, xususan Senatga uning asosiy vazifalarini eslatdi va uni samarasizlikda tanqid qildi.
TOSHKENT — Bunday yondashuv Islom Karimov prezidentligi davrida ham bor edi. Prezident yilda 1-2 marta Oliy Majlisning qo'shma majlisida qonunchilarni yalqovlarga qiyoslab, urushib turardi. Senatga bu palata qonun chiqaruvchi organ emasligini eslatardi, deputatlarni esa passivlikda ayblar edi. Mirziyoyevning munosabati konkretroq: senatorlar, uning fikricha, islohotlar jadallashishi uchun hissa qo'shmayapti, ayrimlaridan tashqari. - O'zbekistonda vaziyat og'ir, mamlakat muammolar girdobida - Senat oyda bir uchrashib, masalalarni dangal muhokama qilishi kerak - Nazorat sust; senatorlar ishlamayapti - Senat zamon talablariga javob bermaydi - Mahalliy kengashlar faollashishi va samarali ishlashi uchun Senat o'rnak bo'lishi va viloyatma-viloyat, tumanma-tuman jonbozlik ko'rsatishi kerak - Haqiqiy ahvolni, masalan, maktablar naqadar xarob ekanini xalq bilishi kerak, senatorlar o'zini bilmaganga olmasligi kerak - Senat ijroiya organini savolga tutmaydi, hisob talab qilmaydi - Bosh vazir yaxshi ishlayapti, lekin o'rinbosarlari "g'o'ddayib yuradi... Bir tiyinga qimmat." - Samarali faoliyatda senator Sodiq Safoyev namuna - tashqi siyosatda va O'zbekistonni xalqaro maydonda tushuntirishda unga ishonch kuchli. - Vazirlar aravani torta olmayapti; senatorlar esa loqayd - Senatorlar prezidentga takliflar berishi kerak - Qarsak chalish, ura-urachilikni bas qilish kerak - Oldin vazirlar chet elga chiqa olmasdi; hozir yo'l ochiq, demak, qattiq ishlash kerak - Uzoq yillar davomida O'zbekistonda mansabdorlar tilsiz, ko'zsiz, quloqsiz bo'lib qolgan edi, bu davr ortda qolishi kerak - Yo'l xaritalari ko'p, natijalardan darak yo'q. Senat nega beparvo? - Xotin-qizlarning rolini oshirish kerak; ularga imkoniyatlarni kengaytirish kerak - Davlat tizimi va jamoat tashkilotlarida 1400 ayol rahbar lavozimida, bu kam - 17 senator, 21 deputat ayol, bu kam - Xotin-qizlar har sohada yuqori pog'onalarga chiqa olishi uchun zamin hozirlash kerak - Ayol tadbirkorlarni quvvatlash kerak - Davlat va tadbirkor orasida ishonch yo'q - Qora bozor hali ham muhim omil - O'zbekiston paxtani "eng zo'r sotganida" bir yilda 1 milliard 200 million dollar daromad olgan. Bu ham kam. - Importni kamaytirish, eksportni oshirish kerak, har sohada - "Uyg'oninglar!" - Partiyalarning rahbarlari o'zini emas, xalqni o'ylashi kerak - Ayol dardini eshitmas edik, hali ham sharoit talabga javob bermaydi - Senatga xotin-qizlar manfaatlari hamda gender masalalari bilan shug'ullanadigan qo'mita kerak - Ayolni e'zozlamasak, jamiyat farovon bo'lmaydi - "Ongli ravishda ongsizlikka erishdik"... O'zgarish vaqti keldi. - Huquq-tartibot ishlamasa, islohotlar amalga oshmaydi - Poraxo'r prokurorlardan to'ydik, toqat yo'q - Kecha ishdan olingan Otabek Murodov poraxo'r; undan oldingi prokurorlar singari sudda javob beradi - Kecha tayinlangan prokuror Nig'matilla Yo'ldoshev korrupsiyaga qarshi kurashadi. Bir yilda hisobot beradi. - Prokuratura yo ishlaydi yo yo'q bo'ladi. Qisqarishi mumkin, organ sifatida isloh qilinadi. - Prokuratura islohotlarga to'siq emas, yordamchi bo'lishi kerak - Investitsiya kelmayotganining sababi prokurorlardan qo'rqishadi, chunki huquq-tartibot organlari poraxo'r - Qonun ustuvorligi nima ekani chuqur o'rganilishi, madaniyat sifatida targ'ib qilinishi kerak - Yana bir bor: qarsak chalishni bas qilaylik - Ayollarni teng ko'rmaslik, mensimaslik ongimizga singib ketgan - , kuchli lider, Senatning yangi raisi bo'lsin. O'zbekiston uchun dolzarb masalalar ustida ishlab kelmoqda va yutuqlarga erishgan. Ishonchli, vijdonli, fidoyi. - Vatanni sevish kerak. Vatanni sevgan odam xato qilishi mumkin, lekin uni sotmaydi. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.